A̱sꞌa̱i tsitju Jesu nga yꞌanji kruu̱hu̱ nga ngji a̱nte xi ꞌmi Nintaku̱ A̱ni̱ma̱,
én xi tsuhu̱ ra̱ Golgo̱ta̱ nga én hebreo̱.
Yo̱ kisꞌetꞌa kruu̱ kui ko̱ jo sa já.
Nku xi kisꞌetꞌa kruu̱ nga kixi̱hi̱ ko̱ nku nga skúhu̱n.
Kitsjá kju̱a̱ Pilato̱ nga sꞌe̱tꞌa nku yáte a̱ntsjáku̱ kruu̱.
Bꞌi̱ tsꞌín kisꞌetꞌa:
“Jesu,
nda̱ xi nibáha Nazaret,
nda̱ rei̱hi̱ xu̱ta̱ judio̱.”
Nkjin xu̱ta̱ judio̱ kitsꞌínya ntuu̱,
a̱tꞌaha̱ tiña maha̱ na̱xi̱nantóo̱ a̱nte má nga kisꞌetꞌa kruu̱ Jesu ko̱ a̱tꞌaha̱ kisꞌetꞌa yátee̱ én hebreo̱ ko̱ én latin ko̱ én griego̱.
A̱sꞌa̱i jꞌaisehe̱ Pilato̱ já na̱ꞌmi kꞌaku̱hu̱ xu̱ta̱ judio̱ ko̱ bꞌa̱ kitsúhu̱:
—Najmi nda tjín nga:
“Nda̱ rei̱hi̱ xu̱ta̱ judio̱”,
tjítꞌa yátee̱.
Tu̱ sahá tꞌetꞌai nga:
“Kui xi kitsú:
An xi nda̱ rei̱hi̱ xu̱ta̱ judio̱.”
Bꞌa̱ kitsú Pilato̱:
—Ni xi kabꞌetꞌá,
ja kabꞌetꞌá.
Máha já juu̱n,
nkꞌie nga ja kingjátꞌa kruu̱ Jesu,
jakjꞌá najyun xi yja nga kitsꞌínxi̱.
Ñju tsꞌasje ko̱ nkúnkú kikanéhe̱.
Ko̱ ta̱ jakjꞌá najyun ndju xi yja Jesu,
xi najmi tjíhi̱n ni̱yá chjuya.
Nkuhú nga ngjiꞌaha kásin santaha tutsꞌin.
Kui nga bꞌa̱ kitsúhu̱ ra̱ xinkjín:
—Najmi tu̱ chjunti̱yaá xuꞌbi̱.
Tu̱ sahá ti̱nútonyáhaná yá xi ka̱ma tsꞌe̱.
Bꞌa̱ kama tu̱ xi tsitjusuhun éhe̱n Nti̱a̱ná xi bꞌa̱ tsꞌín tjítꞌa:
“Kitsꞌínxi̱hi̱ xinkjín najyunna̱ ko̱ kitsutonyáha najyun ndjuna̱.”
Kui nga bꞌa̱ kitsꞌíhin já juu̱n.
Tíi̱nchatꞌa tiñaha̱ kruu̱ na̱aha̱ Jesu,
na̱ nichja na̱aha̱,
Maria̱ chju̱úhu̱n Kleofa ko̱ Maria̱ Magdalena̱.
Nkꞌie nga kikie Jesu na̱aha̱ ko̱ nda̱ niꞌyakuyá xi ꞌyún tjoho̱ nga síjña yo̱,
bꞌa̱ kitsúhu̱ na̱aha̱:
—Ji ta̱chju̱ún,
á ntíhi̱ yo̱.
Ko̱ bꞌi̱ kitsúhu̱ nda̱ niꞌyakuyóo̱:
—Á na̱ahi̱ yo̱.
Ta̱ kuihi chu̱bo̱ nda̱ niꞌyakuyá xuꞌbi̱ kitsjántehe̱ na̱aha̱ Jesu niꞌyaha̱.
Nkꞌie nga ja kama ni xuꞌbi̱,
be Jesu nga ja kama ndju̱ú ngayjee̱ ni xi tjíhin nga ku̱i̱tjusun.
Tu̱ xi tsitjusuhun xi nkú tsꞌín tjítꞌa éhe̱n Nti̱a̱ná,
kui nga bꞌi̱ kitsúhu:
—Xintá tímana.
Síjña yo̱ nku nisa ninte xi tíi̱ncha binu̱ san.
Nku nixú kitsꞌínkꞌanchi̱ko̱ho jóo̱ binu̱ soo̱n.
Kui xi yꞌéku kꞌaku̱hu̱ nku yáxá nga kitsungiꞌa tsꞌa Jesu.
Nkꞌie nga kitsꞌi Jesu binu̱ soo̱n,
bꞌa̱ kitsú:
—Ja kuitjusunyje.
A̱sꞌa̱i kingjénsten nintaku̱ ko̱ a̱kui kꞌiehén.
Kui ni̱stjiu̱n tísꞌenda ni xi tsꞌe̱ Sꞌí Pascu̱a̱.
Kui nga najmi mjehe̱ ra̱ já judio̱ kꞌaku̱ tsa sꞌe̱tꞌa kruu̱ yjoninte kꞌie̱n nkꞌie nga ku̱i̱chú ni̱stjin nkjúu̱n,
a̱tꞌaha̱ ꞌyún ṉkjún kui ni̱stjin xuꞌbo̱.
Kui nga tsankihi̱ ra̱ kju̱a̱ Pilato̱ nga chjútꞌo̱kjáha sjai já xi kjintutꞌá kruu̱ ko̱ nga chjúxin yjonintehe̱ tꞌa kruu̱.
A̱sꞌa̱i jꞌai já juu̱n ko̱ kikjetꞌo̱kjá sjai nda̱ xi tjun kjitꞌa ko̱ sjai nda̱ xinkuu̱ xi ta̱ kjitꞌa kruu̱ko̱ Jesu.
Tu̱nga nkꞌie nga i̱ncha tsichu má kjitꞌa Jesu,
kikie nga ja kaꞌme.
Najmi kikjetꞌo̱kjáha sjai.
Tu̱nga nkuhú nda̱ juu̱n kikꞌíénjinkihi̱ ki̱cha̱ ꞌme̱he̱ Jesu ko̱ tje̱nꞌyún tsitjuhú jní ko̱ ntánijua.
Nda̱ xi kikie ni xi kamoo̱,
kui xi kitsúya ni xi kama ko̱ kju̱axi̱ ni xi tsuya.
Be nga kju̱axi̱ ni xi tsuya tu̱ xi ta̱ sꞌe̱jihi̱nnu̱u ko̱ jun.
A̱tꞌaha̱ bꞌa̱ kama tu̱ xi tsitjusuhun éhe̱n Nti̱a̱ná xi bꞌa̱ tsꞌín tjítꞌa:
“Ndaha nku nintaha̱ najmi chjútꞌo̱kjá.”
Ko̱ ta̱ tjítꞌa ya éhe̱n Nti̱a̱ná má nga bꞌa̱ títsu:
“Ku̱a̱se̱he̱ jóo̱ nda̱ xi kisꞌenjinkihi̱ ki̱cha̱.”